اوکراینا پرزیدنتی ولودیمیر زلنسکی اؤلکه‌سی‌نین هاوا هوجومون‌دان ساوونما سیستمی اوچون لازیمی تجهیزاتین گلدیگینی و ان چوخ احتیاج دویولان بؤلگه‌لره گؤندریله‌جگینی بیلدیریب.
رسمی اینترنت صحیفه‌سینده پای‌لاشیم ائدن ولودیمیر زلنسکی جبهه‌ده‌کی وضعیت و سلاح تداروکو ایله باغلی ایجلاس کئچیردیگینی بیلدیریب.
ولودیمیر زلنسکی سلاح و مهمات تداروکو ایله باغلی جاری راپورلاری دینلدیگینه دقت چکیب.
اوکراینا لیدئری بیلدیریب کی، ایجلاسدا روس‌لارین فعالیتی و گله‌جک پلان‌لاری باره‌ده کشفیات بؤلمه‌سیندن معلومات آلیب.
اوکراینا ساوونما ناظیری‌نین معاوینی آنا مالیار دا سوسیال مئدیا حسابیندا وئردیگی آچیقلامادا دوغو و گونئی جبهه‌لرینده‌کی وضعیتی قیمتلندیریب.
آنا مالیار اوکراینا ساوونما قوه‌لری‌نین روس‌لارین دوغو کوپیانسک لیمان ایستیقامت‌لرینده ایره‌لیلمه‌سی‌نین قارشی‌سینی آلماغا داوام ائتدیگینی بیلدیریب.
"دوشمن ساوونمامیزداکی ضعیف یئرلری آختاریر، توپچو آتیشی آچیر، پیادا دسته‌لری ایله هوجوما کئچه‌رک خصوصی قوه لردن ایستیفاده ائدیر، وار گوجو ایله ساوونمامیزی یارماغا چالیشیر، لاکین اوغورسوز اولور،-دئیه آنا مالیار وورغولاییب.
اوکراینا اوردوسونون باخموت شهری‌نین گونئی جیناهیندا هوجوم عملیات‌لارینی اوغورلا حیاتا کئچیردیگینی ایره‌لی سورن آنا مالیار دئییب:
"کلیشییوکا، کوردیومیوکا و آندرییوکا قصبه‌لرینده گرگین دؤیوش‌لر داوام ائدیر".
آنا مالیار اوکراینا اوردوسونون ملیتوپل و بردیانسک ایستیقامت‌لرینده هوجوم عملیات‌لارینی داوام ائتدیردیگینی قئید ائدیب. مالیار دئییب:" استارومایورسک ویلایتینده دؤیوش‌لر داوام ائدیر، عسگرلریمیز اله کئچیریلن موضع لری محکملن‌دیره‌رک ایرلیلییر".
آنا مالیار روس قوشون‌لاری‌نین خصوصیله زاپروژیا بؤلگه‌سینده‌کی روبوتینونون قوزیی – دوغوسوندا ایتیردیک‌لری موضع لری گئری قایتارماغا چالیشدیغینی آنجاق اوغورسوز اولدوغونو ایره‌لی سوروب.
